Verešová, Anna, poslankyňa NR SR (2018-12-05):
Ďakujem. Dovoľte mi povedať pár slov o zabudnutých politických väzňoch a výsluhových dôchodkoch eštebákov. Len nedávno, v minulom mesiaci, sme si pripomenuli 29. výročie od pádu totalitného komunistického režimu. Vstúpili sme tým vlastne do roku jubilejného výročia, 30. výročia, ktoré žijeme v demokracii. 25. novembra bol ešte jeden taký významný deň, bolo to týždeň po nežnej revolúcii, a to je deň, kedy bol prepustený posledný, boli prepustení poslední politickí väzni komunistického režimu na Slovensku. Politickí väzni a ich rodiny si určite vtedy nemysleli, že tí, ktorí ich mučili a prenasledovali, budú požívať nielen slobodu, ale aj nadštandardné penzie. Bývalí príslušníci Štátnej bezpečnosti majú aj po 29 rokoch po páde režimu podľa odhadov odborníkov dôchodky približne trojnásobne vyššie ako ich obete. Kedy dozrie na Slovensku čas, aby sme politickým väzňom vzdali aspoň morálnu úctu? Ako som už povedala, nadštandardné penzie bývalých príslušníkov komunistickej tajnej služby škrtalo už Poľsko, Nemecko, Maďarsko a v Českej republike politických väzňov odškodnili. Tento návrh zákona predkladá naše hnutie už piatykrát. V roku 2014 totiž bývalý minister Kaliňák povedal, že nemusí náš zákon podporiť, lebo ho má už pripravený v šuflíku, ale kde je teda? V šuflíku, stále. Problém je, že piatykrát, teraz predkladaný piatykrát, ale štyrikrát predtým, ako sme ho, ako ho predkladali moje kolegyne Erika Jurinová a Janka Šípošová, tak ani len neotvorila sa vlastne, ani sa neprihlásili do rozpravy. Nikto o ňom nedebatoval. Tak povedzte aspoň, že prečo, čo je na ňom zlé? Prečo sa to nemá urobiť, čo vás na tomto návrhu zákona, páni vládni poslanci, čo vás na ňom, čo vás na ňom vyrušuje? Čo je v ňom nesprávne popísané? A my to určite opravíme. Ja som naozaj hrdá na to, že túto tému hnutie OĽANO neustále si drží ako svoju tému a neustále, opakovane tento návrh zákona predkladá. Stretla som sa už s niekoľko desiatkami politických väzňov a ich príbuznými, lebo treba pamätať aj na ich príbuzných, na ich deti a na ich manželky a na ich manželov, ktorí žili v chudobe, boli šikanovaní, nemohli pracovať, a sú to strašne ťažké, doteraz veľmi náročné stretnutia, naozaj slzavé údolie. Títo ľudia poberajú dôchodok cirka 300 eur, tak ako žili chudobne, tak aj za svoju odvahu naďalej chudobne žijú, a práve títo ľudia nám v podstate slobodu vybojovali. Chcem ešte raz zdôrazniť, že navrhujeme novú daň, plošné zdanenie výsluhových dôchodkov pre bývalých príslušníkov Štátnej bezpečnosti a ich zložiek o 50 percent. Nebudeme prví. Dalo sa to v iných krajinách, je najvyšší čas, aby sa to stalo aj u nás. A aby sme aspoň vzdali takú nejakú morálnu úctu týmto ľuďom, ktorí za nás trpeli, navrhujeme, aby dostali jednorazový finančný príspevok vo výške tisíc eur. Oslovili ma občania, ktorí sa tejto téme politických väzňov a ich odškodnenia venujú. Prišli za mnou a odovzdávali mi list, pretože teraz sa realizuje alebo beží petícia s výzvou na spravodlivé riešenie situácie bývalých politických väzňov na Slovensku. A prosili ma, aby som ju teraz vám v pléne, aby som ju prečítala pri tomto návrhu zákona. Takže dovolím si citovať tento list, predpokladám, že ste ho dostali aj vy. Dňa 25. novembra sme si pripomenuli prepustenie posledných politických väzňov komunistického režimu na Slovensku. Tým, ktorí ich týrali, oni dokázali, politickí väzni a ich rodiny, odpustiť, a to hovorí o ich sile a veľkosti. Na druhej strane spoločnosť stále citlivo vníma nedoriešenú otázku odškodnenia bývalých politických väzňov. Chýba pomenovanie páchateľov zločinu, príslušníkov bezpečnostných zložiek komunistického režimu. Ak naozaj máme mať budúcnosť, nesmieme zabudnúť na minulosť. Vraždenie očakávaných detí, ktoré sa ale nikdy nenarodili väzneným matkám, desiatkam žien, oslepovanie reflektormi, politický väzeň Imrich Mráz, pridávanie arzénu do stravy za účelom zabíjania politických väzňov, zdokumentovaný prípad Vasiľa Hopku. Zastrašovanie a vydieranie: Vaša dcérka, keď pôjde zo školy domov, môže ju auto kedykoľvek zraziť. To je len niekoľko príkladov brutality komunistického režimu. Tí, ktorí v minulosti konali v duchu násilia a pomýlenej ideológie, sú odmeňovaní a obete teroru ostávajú naďalej obeťami. Väčšina okolitých postkomunistických krajín dokázala doriešiť tieto nespravodlivosti zákonodarnou cestou. Výsluhové dôchodky príslušníkom tajnej polície škrtalo Nemecko aj Maďarsko. V Českej republike sú dôchodky príslušníkov tajnej polície výrazne nižšie ako na Slovensku od roku 1995, nakoľko príslušníkom, ktorí bojovali na úseku boja s vnútorným nepriateľom, nezarátava toto obdobie sa do ich dôchodku. Poliaci znížili príslušníkom tajnej polície a vysokým komunistickým funkcionárom dôchodky o polovicu, z ušetrených peňazí odškodnili obete. Bývalí príslušníci tajnej polície sa obracali aj na Európsky súd pre ľudské práva. Ten skonštatoval v júni 2014, že toto riešenie je právne v poriadku. Očakávame, že sa táto situácia vyrieši aj na Slovensku a to skôr, ako zomrú poslední politickí väzni. Píšu vám, pani poslankyne a poslanci, občania: „Pred pár dňami sme sa rozlúčili s 97-ročným bývalým politickým väzňom, skautom Imrichom Mrázom. Počas poslednej rozlúčky sme si plnšie uvedomili spoluzodpovednosť za dianie v našej krajine. Životný príbeh Imricha Mráza je apelom postaviť sa na stranu spravodlivosti a rešpektu voči ľuďom, ktorí nám prinavrátili slobodu.“ Vyzývame preto všetkých, ktorým záleží na riešení situácie politických väzňov, aby podpísali výzvu na riešenie nespravodlivého postavenia obetí voči ich utláčateľom a aj osobne zdieľali príbeh, o ktorý sa táto výzva opiera. A my „podpisujeme“, píšu občania, „túto výzvu v mene po roku 1948 popravených najmenej 247 politických väzňov, v táboroch a väzniciach umučených 4-tisíc ľudí, pri zatýkaní a ozbrojených zrážkach zabitých asi 60 osôb. Podpisujeme túto výzvu v mene 71 168 osôb odsúdených za politické delikty, 8 240 osôb v táboroch nútenej práce v rokoch ´49 až ´54, 5 135 vojakov PTP, 4 739 osôb v rámci tzv. Akcie B presídlených z väčších miest na vidiek, týkalo sa to 1 838 domácností, v mene 112 gréckokatolíckych kňazov s manželkami a ich 486 deťmi, ktorí boli deportovaní do českých krajov, v mene 2 548 internovaných rehoľníkov a 1 644 internovaných rehoľníc. Podpisujeme túto výzvu vo vlastnom mene a v mene obetí perzekúcií totalitného režimu, v mene pravdy a spravodlivosti.“ Túto výzvu si nájdete na webovej stránke citizengo a môžete ju aj podpísať. A zároveň nás občania žiadajú, nás poslancov, aby sme konečne napravili túto nedoziernu ujmu všetkým rodinám politických väzňov. Ešte raz vás vyzývam, a zvlášť teda vládnych poslancov, strany SMER, MOST-u – HÍD aj Slovenskej národnej strany, aby hlasovali za v prvom čítaní, aby sa tento návrh zákona dostal do druhého čítania, v ktorom by sme mohli diskutovať o rôznych problémoch tohto návrhu, o jeho oprave, doplnení a podobne. Je treba nám rozprávať spolu, aby sme konečne v tridsiatom roku výročia od pádu komunistického režimu napravili túto skrivodlivosť. Ďakujem vám pekne.